A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA-ból fedezett kiadásokról Korai előrejelző rendszer 2013/7-9. szám /* COM/2013/0717 final */





TARTALOMJEGYZÉK 1........... Bevezetés. 3 2........... Az EMGA-hoz rendelt címzett bevételek. 3 3........... Az EMGA 2013. évi költségvetésének előzetes végrehajtására vonatkozó észrevételek. 4 4........... Az EMGA-hoz rendelt címzett bevételek felhasználása. 7 5........... Következtetések. 8 1. melléklet: || Az EMGA-előirányzatok ideiglenes felhasználása 2013. július 31-ig 1. Bevezetés Az 1. melléklet bemutatja, milyen szintű volt a költségvetés tényleges végrehajtása a 2012. október 16-tól 2013. július 31-ig tartó időszakban az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva. 2. Az EMGA-hoz rendelt címzett bevételek A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt rendelkezések értelmében a megfelelőségi vizsgálatok határozatai szerinti pénzügyi korrekciókból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. Az említett szabályok értelmében a címzett bevételeket bármely, az EMGA-ból fedezett kiadás finanszírozására lehet fordítani. Amennyiben e bevételek egy részét nem használják fel, ezt a fennmaradó részt automatikusan átvezetik a következő költségvetési évre.[2] A 2013. évi EMGA-költségvetés magában foglalta a Bizottság által készített legutóbbi becslést mind a piaci intézkedésekhez és közvetlen támogatásokhoz kapcsolódóan várható kiadások finanszírozási igényére, mind pedig a szóban forgó költségvetési év során várhatóan befolyó, címzett bevételekre és az előző költségvetési évből rendelkezésre álló címzett bevételek egyenlegének átvezetésére vonatkozóan. A Bizottság az EMGA 2013. évi költségvetési előirányzatainak összegére vonatkozó javaslatában figyelembe vette a várható összes címzett bevételt, és a 2013. évi költségvetési előirányzatokat a becsült kiadások és a becsült címzett bevételek különbözetének megfelelő összegben igényelte. A költségvetési hatóság elfogadta a várható címzett bevételeket figyelembe vevő új EMGA-költségvetést. A 2013. évi költségvetés kidolgozásakor a Bizottság becslései szerint a rendelkezésre álló címzett bevételek 1533 millió EUR-t tettek ki. Nevezetesen: – A 2013. költségvetési évben várhatóan keletkező címzett bevételek összegét 628 millió EUR-ra becsülték. A megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 389 millió, illetve 161 millió EUR-ra becsülték. A tejilletékekből származó bevételeket 78 millió EUR-ra becsülték. – A címzett bevételeknek a 2012. költségvetési évről a 2013. évre átvezetendő összege a becslések szerint 905 millió EUR volt (beleértve a cukoripari szerkezetátalakítási alap 675 millió EUR-ra becsült fennmaradó egyenlegét is). A Bizottság a 2013. évi költségvetésben az eredetileg 1533 millió EUR-ra becsült bevételt két programra irányozta elő. Nevezetesen: – 500 millió EUR-t a gyümölcs- és zöldségágazatban működő termelői szervezetek működési alapjaira, és – 1033 millió EUR-t az egységes támogatási rendszerre. E két programra vonatkozóan a költségvetési hatóság végül – a Bizottság javaslatával összhangban – 267 millió EUR összegű, illetve 30 635 millió EUR összegű előirányzatot fogadott el. A fenti elfogadott előirányzatok és címzett bevételek összege megegyezik a gyümölcs- és zöldségágazatban működő termelői szervezetek működési alapjai számára rendelkezésre álló 767 millió EUR, illetve az egységes támogatási rendszer rendelkezésére álló 31 668 millió EUR összegű előirányzat teljes becsült összegével. A 2013. évi költségvetésnek a 2013. július 31-ig tartó időszak alatti ideiglenes végrehajtását bemutató 1. mellékletben a gyümölcs- és zöldségágazatra és a termeléshez nem kötődő közvetlen támogatásokra vonatkozó költségvetési előirányzatok jogcímcsoportonként megadott számadatai a fent említett két program tekintetében elfogadott előirányzatokat mutatják; ezek összege 611 millió EUR-t, illetve 38 076 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámításával a 2013. évi költségvetésben szereplő teljes tervezett előirányzat a gyümölcs- és zöldségágazat területén 1111 millió EUR, a termeléshez nem kötődő közvetlen támogatások területén pedig 39 109 millió EUR. 3. Az EMGA 2013. évi költségvetésének előzetes végrehajtására vonatkozó észrevételek Az 1. melléklet bemutatja, milyen szinten állt a költségvetés előzetes végrehajtása a 2012. október 16-tól 2013. július 31-ig terjedő időszakban. A táblázat a végrehajtás szintjét összeveti az 1290/2005/EK tanácsi rendelet 20. cikkének rendelkezései szerint kialakított mutatón alapuló kiadási profillal. Az alábbiakban rövid magyarázat található bizonyos költségvetési jogcímcsoportokra vonatkozóan, melyek a 2013. évi költségvetés tényleges és elvárt végrehajtási szintje közötti legjelentősebb eltérést mutatják. 3.1. Piaci intézkedések Az agrárpiaci intervenció céljára felhasznált előirányzatok összege a mutató 2013. július 31-i szintjéhez képest 120,9 millió EUR-val magasabb volt a költségvetésben előirányzottnál. Az eltérés elsősorban a gyümölcs- és zöldségágazat, illetve a bor-, a sertéhús- és baromfiágazat végrehajtási módozatainak nettó hatásából adódott. 3.1.1. Élelmiszerprogramok (10,6 millió EUR) A leginkább rászoruló személyeket támogató program előirányzatainak a költségvetési év első felében történő lassú felhasználását követően a tagállamok most felgyorsították a végrehajtást. Az előző évhez hasonlóan a kifizetések javára várhatóan a költségvetési év utolsó hónapjaiban fog sor kerülni, biztosítva az élelmiszerellátást a téli időszakra. Minthogy 2013 a program utolsó éve, a tagállamok nyilvánvalóan kénytelenek a teljes költségvetést felhasználni 2013-ban. E program finanszírozására a költségvetésben legfeljebb 500 millió EUR áll rendelkezésre, végrehajtására tehát csak az elfogadott előirányzatok vehetők igénybe. 3.1.2. Gyümölcs és zöldség (+275,7 millió EUR az elfogadott előirányzatokhoz képest) Az elfogadott előirányzatokat illetően ez a végrehajtási szint elsősorban a termelői szervezetek működési alapjaival kapcsolatos programmal összefüggő kiadásoknak tulajdonítható; a program finanszírozása az elfogadott költségvetési előirányzatokból, valamint a 2013. évi költségvetésben az e programhoz rendelt címzett bevételekből történik ( erről bővebben lásd a fenti 2. pontot). Ez a végrehajtási szint annak a következménye, hogy a 2013. július 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az ezen ágazathoz rendelt címzett bevételeket. A 1. mellékletnek az ideiglenes végrehajtást részletező táblázatához tartozó, *-gal jelölt lábjegyzete ismerteti, mi lenne a helyzet, ha a szóban forgó ágazat finanszírozása érdekében várhatóan rendelkezésre álló összes előirányzatra a mutató 2013. július 31-i szintjét alkalmazták volna. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 611 millió EUR összegű elfogadott költségvetési előirányzatokból és az ehhez az ágazathoz rendelt, 500 millió EUR-nyira becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 1111 millió EUR összegű teljes finanszírozásra alkalmazták volna, a termelői szervezetek működési alapjaival kapcsolatos programmal összefüggő kifizetések átmeneti lelassulásának, az iskolagyümölcs-program kihasználatlanságnak és a termelői csoportoknak nyújtott támogatási előirányzatok gyorsabb felhasználásának nettó hatásaként 54,1 millió EUR összegű alulteljesítés jelenne meg. A termelői szervezetek számára biztosított működési alapokra és előzetes elismerési programokra vonatkozóan 2013-ban felmerült és előre jelzett tagállami kiadások ismeretében a Bizottság pillanatnyilag úgy ítéli meg, hogy a rendelkezésre álló teljes finanszírozási keret az ágazathoz rendelt címzett bevétel figyelembe vételével együtt elegendő lesz az ágazat szükségleteinek fedezésére. Mindazonáltal a Bizottság a jövőben is szorosan nyomon kívánja követni az ágazat helyzetét. 3.1.3. Szőlészeti-borászati termékek (–117,1 millió EUR) A borágazat rendelkezésére álló előirányzatok felhasználásának lassulása annak tudható be, hogy néhány tagállamban az év ezen szakaszában a korábbiakhoz képest lassabban használják fel a borágazati kereteket, miközben a mutató a múltbeli átlagos kifizetési ütemen alapszik. Mindazonáltal figyelemmel a magas végrehajtási arányra, mely ezt az ágazatot korábban jellemezte, valamint a Bizottság által a közelmúltban javasolt és az irányítóbizottság által 2013 júliusában megszavazott, jogszabályokban bekövetkező, bizonyos intézkedések végrehajtását megkönnyítő változásokra, a Bizottság azt várja, hogy az év vége felé a tagállami kifizetések üteme felgyorsul. Pillanatnyilag ez az eltérés átmenetinek tekinthető, ezért a várakozások szerint a költségvetés teljes körűen végrehajtásra fog kerülni. 3.1.4. Sertéshús, tojás, baromfi, méhészet és egyéb állati termékek (–20,6 millió EUR) Az előirányzatok alacsonyabb szintű felhasználásának hátterében az a baromfiágazatban előállt helyzet áll, amely az export-visszatérítések szintjének 2012 októberében és 2013 februárjában bekövetkező fokozatos csökkenésére vezethető vissza. Minthogy az exportált mennyiségeknél nem mutatkozott jelentős eltérés, ennek az intézkedésnek az összköltsége a jelek szerint alacsonyabb lesz a 2013-as költségvetés összeállításakor becsült értéknél, tehát az év végén e tétel tekintetében alulteljesítés fog mutatkozni. 3.2. Közvetlen támogatások A közvetlen támogatásokra szánt előirányzatok felhasználása 740,4 millió EUR-val volt magasabb a mutató 2013. július 31-i szintjénél. 3.2.1. Termeléshez nem kötődő közvetlen támogatások (+791,2 millió EUR az elfogadott előirányzatokhoz képest) Az elfogadott előirányzatokat illetően az egységes támogatási rendszernél túllépés figyelhető meg, ami azzal magyarázható, hogy a 2013. július 31-ig tartó időszak tekintetében a mutatót azokra az elfogadott költségvetési előirányzatokra alkalmazták, amelyek nem foglalják magukban a szóban forgó ágazathoz rendelt címzett bevételeket. A 1. mellékletnek az ideiglenes végrehajtást részletező táblázatához tartozó, *-gal jelölt lábjegyzete megmutatja, hogyan alakult volna a helyzet, ha a mutató 2013. július 31-i szintjét alkalmazták volna a termeléshez nem kötődő közvetlen támogatások finanszírozásához várhatóan rendelkezésre álló összes előirányzatra. Amint arra a fenti 2. pont rámutat, a termeléshez nem kötődő közvetlen támogatások számára várhatóan rendelkezésre álló összes finanszírozás a 38 076 millió EUR összegű elfogadott költségvetési előirányzatokból és az ezekhez a támogatásokhoz rendelt, 1 033 millió EUR összegűre becsült címzett bevételekből tevődik össze. Ennek megfelelően, ha a mutatót a termeléshez nem kötődő közvetlen támogatások számára várhatóan rendelkezésre álló 39 109 millió EUR-nyi teljes finanszírozásra alkalmazták volna, 239,6 millió EUR összegű alulteljesítés jelenne meg. Ez a különbség az egységes támogatási rendszerre vonatkozó mutató felépítéséből ered (alapját a 2012-es kifizetési ütem jelenti, azonban az év első két hónapjára vonatkozó aktuális kifizetések is figyelembe vételre kerültek), amely jelenleg 99,8 %-os tényleges végrehajtásnak felel meg, szemben a 2013. július 31-ig megvalósult 99 %-os értékkel[3]. Másfelől a tagállamok az egységes területalapú kifizetési rendszer becsült előirányzatai tekintetében kismértékű, körülbelül 0,2 %-os túlköltekezést könyvelhetnek el. Ami a 68. cikk szerinti, termeléshez nem kötődő különleges támogatást illeti, a tagállamok 2013-ban várhatóan elérik az elfogadott előirányzatok végrehajtási szintjét. A Bizottság várakozásai szerint jelenleg a rendelkezésre álló előirányzatok és címzett bevételek elegendők lesznek a szóban forgó tétel tényleges igényeinek fedezéséhez. A Bizottság továbbra is figyelemmel kíséri a termeléshez nem kötődő közvetlen támogatások helyzetét az esetleges nettó alulteljesítés kiértékelése érdekében. 3.2.2. Egyéb közvetlen támogatások (– 50,4 millió EUR) Az egyéb közvetlen támogatásokra elfogadott előirányzatok felhasználása terén a mutató 2013. július 31-i szintjéhez képest jelentkező különbség arra vezethető vissza, hogy egyes támogatási programok kissé lassabb ütemben kerültek végrehajtásra, különösen, ami a 68. cikk szerinti, termeléshez kötődő különleges támogatási rendszert és a cukorrépa- és cukornádtermelőkre vonatkozó pótlólagos összeget, valamint a bizonyos tagállamok által jelentett fontos kiigazításokat illeti. Másfelől a POSEI-rendszerben biztosított közvetlen támogatások kifizetései céljából rendelkezésre álló költségvetési keret túllépésre került azon 228/2013/EK tanácsi rendelet elfogadását követően, amely egyszeri prémiumfizetést engedélyezett a banántermelők részére a 2013-as pénzügyi évben. Figyelemmel a POSEI-rendszerben bekövetkezett túlköltekezésre, a Bizottság továbbra is szorosan figyelemmel kíséri a termeléshez nem kötődő egyéb közvetlen támogatási rendszerek helyzetét. 3.3. Mezőgazdasági kiadások ellenőrzése 3.3.1. A korábbi évek számláinak számviteli vizsgálata (+176,0 millió EUR) A Bizottság 2013. július 31-ig már elfogadta az idei költségvetési évben várható összes záróelszámolásra vonatkozó határozatot. E határozatok alapján a Bizottság körülbelül 7,3 millió EUR-t térített vissza, azaz ekkora összegű pozitív korrekciót kellett végrehajtania a tagállamok javára. Hangsúlyozni kell, hogy a Bizottság a 2013-ra vonatkozó módosító indítványában –56 millió EUR összegben javasolt kiigazításokat, mégpedig – mivel ezeket nem lehet előre ütemezni – az előző évek átlagos végrehajtási szintje alapján. A novemberben elkészített új költségvetés-tervezetben az első egyeztetés kudarcát követően az összeget –100 millió EUR-ra emelték. A 2012. december 5-i egyeztetést követően a költségvetési hatóság által elfogadott 2013. évi költségvetésben az összeg végül –200 millió EUR lett. A Bizottság véleménye szerint a számlaelszámolási határozataiból és a támogatások kifizetési határidejének a tagállamok általi be nem tartásából eredő korrekciók várhatóan nem lesznek elegendőek a –200 millió EUR-t kitevő magasabb összeg fedezésére. Az említett korrekciók végleges összege a kifizetési határidőknek a tagállamok általi be nem tartásából eredő, az Alapok Bizottsága számára 2013 novemberében előterjesztendő, várható negatív korrekcióktól fog függeni. Ezért a Bizottság a negatív költségvetési előirányzatok ebből adódó hiányát más tételektől elvont pozitív költségvetési előirányzatok átirányításával fogja fedezni annak érdekében, hogy e költségvetési tétel lezárása 2013-ban megtörténhessen. 4. Az EMGA-hoz rendelt címzett bevételek felhasználása Az 1. melléklet táblázata szerint 2013. július 31-ig 624,4 millió EUR összegű címzett bevétel folyt be. Nevezetesen: – a megfelelőségi vizsgálatok határozatain alapuló korrekciókból származó bevételek összege 413,4 millió EUR-t tett ki, mely a költségvetési év végéig várhatóan még további jelentős összegekkel nő a megfelelőségi vizsgálatok Bizottság által 2013-ban elfogadott 42. sz. határozata alapján; – a szabálytalanságok nyomán keletkezett bevételek összege körülbelül 131,6 millió EUR-t tett ki, mely a költségvetési év végéig várhatóan szintén további összegekkel növekszik, és – a tejilletékből származó bevételek többsége már befolyt, összegük megközelítőleg 79,4 millió EUR. Végezetül a 2012-ről 2013-ra átvezetett címzett bevételek 1245,6 millió EUR-t tettek ki; ez az összeg tartalmazza a cukoripari szerkezetátalakítási alap megközelítőleg 755 millió EUR-nyi maradványösszegét, amely az alapból járó kifizetések után fennmarad. Ez az összeg jelentősen meghaladja az eredetileg becsült 905 millió EUR-t. Így az EMGA-kiadások fedezésére rendelkezésre álló címzett bevételek összege 2013. július 31-én 1869,9 millió EUR. A Bizottság jelenlegi becslése szerint a már beszedett és 2013-ban még beszedendő aktualizált címzett bevételek összege meghaladja a 2013. évi költségvetésben keletkező címzett bevételek eredetileg becsült értékét, a 628 millió EUR-t. 5. Következtetések A 2013. évi EMGA-költségvetés előirányzatainak előzetes végrehajtása a 2013. július 31-ig terjedő időszakban azt mutatja, hogy a tagállamok részére teljesített havi visszatérítések körülbelül 1022,7 millió EUR-nyi összeggel meghaladták a mutató alapján előrejelzett, a költségvetés végrehajtására vonatkozó kiadási profilnak megfelelő mértéket. 1869,9 millió EUR összegű címzett bevétel már rendelkezésre áll, és 2013 során várhatóan még további összegek folynak be. A Bizottság jelenleg úgy ítéli meg, hogy az év végén elérhetővé váló címzett bevételek összege – a 2013. évi költségvetés kidolgozása idején vártnak megfelelően – elegendő lesz a termelői szervezetek működési alapjaira, valamint az egységes támogatási rendszerre szánt finanszírozás, és a más tételekhez, így például a számlák számviteli vizsgálatához kapcsolódó túlköltekezés fedezésére. [1] HL L 209., 2005.8.11., 1. o. [2] Az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet 14. cikke értelmében a belső címzett bevételeket csak egy évre lehet átvinni. Ezért a hatékony költségvetési gazdálkodás érdekében általában ezek a címzett bevételek elsőként, az érintett költségvetési tételre vonatkozóan elfogadott költségvetési előirányzatok előtt kerülnek felhasználásra. [3] A termeléshez nem kötődő közvetlen támogatások végrehajtási szintje az előirányzott szükségletek százalékos arányában kerül kiszámításra, amely az az egységes támogatási rendszer esetében magában foglalja a címzett bevételeket is.